 NA SAMMY KIMATU SERIKALI imewaonya maafisa wa utawala ambao wamezembea kazini kwamba watachukuliwa hatua kali. Naibu kamishna wa Starehe, Bw Jacob Ouma ameghadhabishwa na ripoti kwamba kuna baadhi ya watoto wanaorandaranda katika mtaa wa mabanda wa Mukuru badala ya kuwa shuleni. Aidha, Bw Ouma aliambia Taifa Leo kwamba uchunguzi unaonesha kwamba baadhi ya watoto husika hupatikana katika daraja la Kayaba/Hazina lililoko katika mtaa wa South B. Watoto hao, wanaaminika kuwa wanatoka katika mitaa ya mabanda ya Mukuru Kaiyaba, Maasai Village na Hazina. Isitoshe, huonekana katika eneo lililogeuzwa kuwa jaa la taka ndani ya mto Ngong wakiokota vipande vya vyuma na mikebe ya plastiki ili wakauze kwa wafanyabiashara wa juakali. Kufuatia maagizo ya Bw Ouma kwa maafisa wa utawala, chifu wa Mukuru-Nyayo, Bw Charles Mwatha alisema yuko tayari na kamati za mitaani kufanya msururu wa misako ili kuwaokoa watoto husika. “Ninasikitishwa na habari hizo na bila shaka nikishirikiana na washikadau katika lokesheni, tutatembea nyumba kwa nyumba kutafuta watoto wasiohudhuria shule,” Bw Mwatha akasema. Vilevile, aliongeza kwamba ni hatia mzazi kukaa na mtoto aliyefikisha umri wa kwenda shule nyumbani kwani serikali inalenga asili mia moja ya mpito wa elimu. Afisa wa elimu katika Mukuru Promotion Centre (MPC), Bi Lucia Njogu aliambia Taifa Leo kwamba katika shule zinazoendeshwa na MPC, wana jumla ya watoto 6,000 kutoka maeneo ya Mukuru. MPC, chini ya Mkurugenzi, Mtawa Mary Killen huendesha shule ya Msingi ya St Bakhita, St Catherine, St Elizabeth, Sancta Maria-Mukuru sawia na shule ya upili ya St Michael. “Kwa wanaomaliza darasa la nane na kukosa karo ya kwenda sekondari, tunawatafutia nafasi katika Mercy Vocational Skills Training Centre ambapo tuna kozi kadhaa ikiwemo upishi, ushonaji, Ususi na Urembo, mwashi, ufundi Bomba na zingine,” Bi Lucia asema. Licha ya hayo, aliongeza kwamba, kuna upungufu mkubwa wa walimu ikilinganishwa na idadi kubwa ya watoto kutoka maeneo hayo.  Bi Lucia asema kwa mfano, katika Shule ya Msingi ya St Catherine, kunahitajika walimu saba zaidi huku katika Shule ya St Bakhita kukiwa na upungufu wa walimu watano. Isitoshe, shuleni ya Msingi ya St Catherine, katika darasa la Gredi 2, watoto 132 wamechanganywa kutoka madarasa matatu na kugawanywa kwa darasa mbili. Bali ya hayo, katika darasa la Gredi 4 na Gredi 3 kila darasa lina mwalimu 1 kwa wanafunzi 72 na uwiano wa mwalimu 1 kwa watoto 76 mtawalia badala ya uwiano wa kila mwalimu kwa watoto 50 kwa kila darasa. “Hali sio tofauti katika shule ya St Bakhita ambapo hatuna mwalimu wa Gredi 1. Katika darasa la Gredi 2 na Gredi 3 wanafunzi wote wamegawa kwa darasa mbili kufuatia kuadimika kwa walimu,” Bi Lucia asema. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  